Up-411/12, Up-668/12
Natisni
Opravilna št.:
Up-411/12, Up-668/12
Datum odločitve:
25. 10. 2012
ECLI:
ECLI:SI:USRS:2012:Up.411.12
Akt:
Ustavni pritožbi zoper sklep Višjega sodišča v Ljubljani št. PRp 1203/2011 z dne 6. 12. 2011 in zoper sklep Višjega sodišča v Ljubljani št. PRp 252/2012 z dne 23. 2. 2012
Izrek:
Ustavni pritožbi zoper sklep Višjega sodišča v Ljubljani št. PRp 1203/2011 z dne 6. 12. 2011 in zoper sklep Višjega sodišča v Ljubljani št. PRp 252/2012 z dne 23. 2. 2012 se zavržeta.

Klemen Ulčakar se kaznuje z 250 (dvestopetdeset) euri denarne kazni. Kazen mora v 30 dneh od prejema tega sklepa plačati na račun javnofinančnih prihodkov "Druge globe in denarne kazni", št. SI56 0110 0100 0518 755, referenca SI11 13110-7120036-41166812.
Evidenčni stavek:
Ker ustavna pritožba vložena v zadevi prekrška ni dovoljena, jo senat Ustavnega sodišča zavrže. Zloraba pravice do vložitve ustavne pritožbe je med drugim podana tedaj, ko je ustavna pritožba očitno nedovoljena in neutemeljena, vsak razumen posameznik pa šteje njeno vložitev kot brez vseh možnosti za uspeh. Pritožnik, ki kljub temu, da je seznanjen, da njegova vloga očitno nima možnosti za uspeh, vztraja pri obravnavi takšne vloge, zlorabi pravico do vložitve ustavne pritožbe.
Geslo:
1.5.51.2.1 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Zavrženje.
1.4.52.11- Ustavno sodstvo - Postopek - Procesne predpostavke v postopku ustavne pritožbe - Zadeve po 55.a členu ZUstS.
Pravna podlaga:
Člen 34.a.1, 54.2, 55.a.2.4, 55.b.1.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov, ustavna pritožba
Vrsta akta:
posamični akt
Vlagatelj:
Klemen Ulčakar, Moravče
Datum vloge:
9. 2. 2012
Vrsta odločitve:
sklep
Vrsta rešitve:
zavrženje
Dokument:
US29950
Dokument v PDF obliki:
Up-411-12, Up-668-12.pdf
129 KB
Prenesite datoteko
Up-411/12-9
Up-668/12-8
25. 10. 2012
SKLEP
Senat Ustavnega sodišča je v postopku za preizkus ustavnih pritožb, ki ju je vložil Klemen Ulčakar, Moravče, ki ga zastopa Ludvik Poljanec, Slovenska Bistrica, na seji 25. oktobra 2012
sklenil:
1. Ustavni pritožbi zoper sklep Višjega sodišča v Ljubljani št. PRp 1203/2011 z dne 6. 12. 2011 in zoper sklep Višjega sodišča v Ljubljani št. PRp 252/2012 z dne 23. 2. 2012 se zavržeta.
2. Klemen Ulčakar se kaznuje z 250 (dvestopetdeset) euri denarne kazni. Kazen mora v 30 dneh od prejema tega sklepa plačati na račun javnofinančnih prihodkov "Druge globe in denarne kazni", št. SI56 0110 0100 0518 755, referenca SI11 13110-7120036-41166812.
OBRAZLOŽITEV
1. Pritožnik vlaga ustavni pritožbi v zadevah prekrškov. Predlaga, naj Ustavno sodišče odloča na podlagi tretjega odstavka 55.a člena Zakona o Ustavnem sodišču (Uradni list RS, št. 64/07 – uradno prečiščeno besedilo – v nadaljevanju ZUstS).
2. Ustavno sodišče je ustavni pritožbi zavrglo, ker nista dovoljeni, pogoji za izjemno obravnavo pa niso izpolnjeni (1. točka izreka).[1]
3. Ena izmed pravic po ZUstS je tudi pravica vložiti ustavno pritožbo. Kadar Ustavno sodišče oceni, da pritožnik oziroma njegov pooblaščenec v postopku pred Ustavnim sodiščem zlorabljata pravice, ki jih imata po ZUstS, ju lahko kaznuje z denarno kaznijo (prvi odstavek 34.a člena ZUstS). [2]  Po drugem odstavku 54. člena ZUstS ima enako pristojnost tudi senat Ustavnega sodišča.[3]
4. Ustavno sodišče je v sklepu št. Up-448/12 z dne 21. 6. 2012 (Uradni list RS, št. 57/12) že sprejelo stališče, da je zloraba pravice do ustavne pritožbe med drugim podana tedaj, ko je ustavna pritožba očitno nedovoljena in neutemeljena, vsak razumen posameznik pa šteje njeno vložitev kot brez vseh možnosti za uspeh. Za enak primer gre v obravnavanih zadevah. Pritožnik je bil seznanjen s tem, da njegovi vlogi očitno nimata možnosti za uspeh. Z dopisoma št. R-I-104/12 z dne 28. 3. 2012 in št. R-I- 309/12 z dne 19. 6. 2012 je bil opozorjen tudi na sklep Ustavnega sodišča št. Up-175/12 in na to, da bi Ustavno sodišče vztrajanje pri obravnavi lahko štelo za zlorabo pravice do vložitve ustavne pritožbe (prvi odstavek 34.a člena ZUstS). Kljub navedenim opozorilom je pritožnik vztrajal pri zahtevi za obravnavo ustavnih pritožb (dopis pritožnika št. R-I-104/12 z dne 10. 4. 2012, ki ga je Ustavno sodišče prejelo 13. 4. 2012, in dopis št. R-I-309/12 z dne 5. 7. 2012, ki ga je Ustavno sodišče prejelo 10. 7. 2012). Pritožnik je zlorabil pravico do vložitve ustavne pritožbe. Ustavno sodišče je zato sklenilo, da pritožnika kaznuje. Razlogi za takšno odločitev, ki so navedeni v sklepu Ustavnega sodišča št. Up-448/12 in na katere se Ustavno sodišče sklicuje, utemeljujejo to odločitev tudi v tem primeru.
5. Višina izrečene kazni je sorazmerna s težo zlorabe in z njenimi posledicami za učinkovito izvrševanje nalog Ustavnega sodišča. Ustavno sodišče je pritožniku zato odmerilo kazen v višini 250 eurov, ki jo glede na okoliščine primera šteje za primerno (2. točka izreka).
6. Senat Ustavnega sodišča je sprejel ta sklep na podlagi drugega odstavka 54. člena v zvezi s prvim odstavkom 34.a člena in tretje alineje prvega odstavka 55.b člena v zvezi s četrto alinejo drugega odstavka 55.a člena ZUstS ter prve alineje tretjega odstavka 46. člena Poslovnika Ustavnega sodišča (Uradni list RS, št. 86/07, 54/10 in 56/11) v sestavi: predsednik senata dr. Mitja Deisinger ter člana dr. Ernest Petrič in dr. Jadranka Sovdat. Sklep je sprejel soglasno.
dr. Mitja Deisinger
Predsednik senata
Opombe:
[1] Prim. sklep Ustavnega sodišča št. Up-175/12 z dne 8. 3. 2012 (Uradni list RS, št. 22/12).
[2] Prvi odstavek 34.a člena ZUstS se glasi: "Ustavno sodišče lahko udeleženca v postopku ali njegovega pooblaščenca kaznuje z denarno kaznijo od 100 do 2.000 eurov, če zlorablja pravice, ki jih ima po tem zakonu."
[3]  Drugi odstavek 54. člena ZUstS se glasi: "V zadevah ustavnih pritožb o predlogu iz drugega odstavka 38.a člena in o kaznovanju po 34.a členu tega zakona odloči senat."